FIFA a decis: Japonia a câştigat la masa verde meciul cu Coreea de Nord, în calificările la Cupa Mondială 2026
Japonia a fost notificată de FIFA cu privire la victoria sa cu 3-0 la masa verde, în faţa Coreei de Nord, în meciul de calificare la Cupa Mondială 2026, după ce nord-coreenii au anulat meciul.
"Comisia de Disciplină a Fifa ne-a informat (sâmbătă) despre decizia sa de ne acorda victoria cu 3-0 în faţa Coreei de Nord", a explicat Federaţia Japoneză de Fotbal într-un comunicat.
Coreea de Nord trebuia să găzduiască meciul de calificare la 26 martie, la Phenian, dar cu cinci zile înainte de desfăşurarea acestuia, autorităţile au declarat brusc că ţara izolată nu poate găzdui meciul, fără a oferi vreun motiv. FIFA a anunţat atunci că meciul de calificare nu va avea loc şi nu va fi reprogramat, invocând lipsa de spaţiu în calendarul fotbalistic internaţional.
Japonia a învins Coreea de Nord cu 1-0 la Tokyo în tur şi a ajuns la trei victorii din trei în Grupa B a preliminariilor asiatice, din care mai fac parte Siria şi Myanmar. Victoria la masa verde asigură Japoniei unul dintre primele două locuri în grupa sa, intrând astfel în ultima rundă a calificărilor asiatice pentru Cupa Mondială din 2026, care se va disputa în Statele Unite, Canada şi Mexic.
Selecţionerul Japoniei, Hajime Moriyasu, a subliniat în comunicatul de presă că "au fost pierdute oportunităţi competitive importante pentru jucători. Dar iau acest lucru în mod pozitiv ca pe un pas înainte", a adăugat Moriyasu, care a dus Japonia în optimile de finală ale Cupei Mondiale din Qatar, după victorii în faţa Spaniei şi Germaniei.
"Vom deveni mai puternici pentru ultima rundă de calificare şi pentru Cupa Mondială", a adăugat el.